Verżjoni Vidjo: Santa Margerita, martri "Mela allura ma qlibtx il-folji ta' wara fejn jingħad ukoll li dan Ġesù qam mill-mewt u ħareġ rebbieħ mill-qabar?" – Santa Margerita lill-Imħallef. SANTA MARGERITA Verġni u Martri Tagħrif: Illum issir it-tifkira ta' Santa Margerita (jew Marina) verġni u martri. Jingħad li din kienet bint qassis pagan minn Antjojka tal-Pisidja u li kienet konvertita minn mara nisranija li rabbietha flok ommha. Mietet martri taħt l-imperatur Djoklezjanu. Jingħad li meta kienet qed tiġi interrogata dwar it-twemmin tagħha, l-imħallef qalilha li tfajla intelliġenti bħalha ma kienx jixirqilha tadura lil Ġesù li miet imsallab. Il-qaddisa staqsietu kif kien jaf li Ġesù miet imsallab, u, meta l-imħallef weġibha li l-kotba tal-insara stess fl-evanġelji kienu jgħidu dan, il-qaddisa kienet pronta weġbitu: "Mela allura ma qlibtx il-folji ta' wara fejn jingħad ukoll li dan Ġesù qam mill-mewt u ħareġ rebbieħ mill-qabar?" Santa Margerita hija waħda mill-14-il qaddis awżiljatur, u hi msejħa kontra l-mard tal-kliewi. Hija wkoll il-Patruna li tipproteġi lin-nisa u lit-tarbija waqt it-tqala u l-ħlas. F'Għawdex il-parroċċa tas-Sannat hi ddedikata lil din il-qaddisa. Tinsab miqjuma wkoll fil-monasteru tat-Tereżjani f'Bormla u knejjes żgħar dedikati lilha nsibuhom fis-Siġġiewi, il-Mosta u Għajn Riħana. Ħsieb : Il-mara li rabbiet lil Santa Margerita minflok ommha (għax ommha mietet meta Margerita kienet għadha tarbija), kienet Nisranija. Din tellgħet liċ-ċkejkna Margerita fir-reliġjon Nisranija bil-moħbi. Margerita trawmet fil-fidi Nisranija u meta kibret offriet lilha nnifsha u l-verġinità tagħha lil Alla. Meta missierha sema' b'dan ma riedx jaf aktar biha u għalhekk baqgħet tgħix ma' din il-mara twajba li kienet qed trabbiha. Ġurnata waħda waqt li kienet qed tirgħa l-merħla fl-għelieqi, lemaħha wieħed Ruman jismu Olbyrus, li miġbud lejn is-sbuħija tagħha, xtaqha u riedha għalih. Iżda hi ma ridetx taf bih għax kienet wegħdet il-verġinità tagħha lil Alla. Olbyrus inkorla bil-kbir għal Margerita u ħadha quddiem l-awtoritajiet f'Antijokja u akkużaha li kienet Nisranija. Għalkemm Margerita ġiet mhedda bil-mewt jekk ma tiċħadx il-fidi tagħha, din ix-xbejba qaddisa baqgħet soda fil-fidi. Hawnhekk għaddewha minn ħafna torturi biex jippruvaw ibbidlulha fehmietha. L-ewwel ippruvaw jaħarquha imma ma ġralha xejn. Imbagħad rabtulha jdejha u saqajha u tefgħuha f'kaldarun bl-ilma jagħli, imma t-talb tagħha instama' għal darb'oħra għax il-ħbula nħallu u hi ma ġralha xejn. Fl-aħħar ġie ordnat li tinqatgħalha rasha – din id-darba kisbet li riedet u mietet bħala martri. Jingħad li l-martirju tagħha seħħ fis-sena 304 WK, fl-eqqel tal-persekuzzjoni. "Li timxi wara Ġesù jinvolvi ħafna sogru – xi drabi saħansitra ħajtek stess. Il-martri huma nies li jippreferu jieħdu r-riskju tal-mewt milli jġarrfu s-sisien tal-ħajja kollha tagħhom: il-fidi f'Ġesù Kristu. Fl-aħħar mill-aħħar kulħadd jħalli din id-dinja – il-prosekuturi u dawk l-ippersegwitati. Il-mistoqsija hi, x'kuxjenza ser iressaq kull wieħed quddiem il-Mulej fil-ġudizzju? Waqt li niftakru fix-xhieda li wrew il-martri tal-bieraħ u tal-lum, ninkuraġġixxu ruħna biex nimxu wara Ġesù billi nagħmlu sagrifiċċji żgħar." Leonard Foley OFM – Saint of the Day Talba : Talba għal waqt it-Tqala u l-Ħlas: Mulej, Missier tagħna, b'ferħ kbir sirna nafu li nibtet fostna ħajja ġdida. Nirringrazzjawk ta' dan ir-rigal tal-għaġeb li bih tajtna sehem miegħek fil-ħolqien ta' din il-kreatura ġdida. Inti taf kemm ngħaddu minn biża' u qtiegħ il-qalb matul iż-żmien li fih qegħdin nistennew din it-tarbija. Nitolbuk għalhekk, żomm taħt il-ħarsien tiegħek din il-ħajja ċkejkna u delikata, f'dan il-ġisem u ruħ, moħbija fil-ġuf, sabiex tasal għad-dawl tad-dinja qawwija u sħiħa. Aħna rridu nagħtuha twelid ieħor fil-Magħmudija, biex tkun ħaġa waħda miegħek u kollha tiegħek. Marija Omm Alla, aħna nafdaw din it-tarbija lill-qalb tiegħek ta' Omm. Santa Margerita Verġni u Martri, protettriċi tan-nisa waqt il-ħlas, idħol għalina f'dan il-mument diffiċli. Ammen. English Version: http://www.catholictradition.org/Saints/saints7-11.htm Alternative Reading: http://catholicharboroffaithandmorals.com/St.%20Margaret.html Wikipedia: https://en.wikipedia.org/wiki/Margaret_the_Virgin Nota: It-Tagħrif dwar din il-qaddisa tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec2a90ce', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
20 ta' Lulju: Santa Margerita, martri